**Informatīvais ziņojums**

**“****Par Latvijas Republikas Ārlietu ministrijas, Igaunijas Republikas Ārlietu ministrijas un Lietuvas Republikas Ārlietu ministrijas saprašanās memoranda par ceļošanas ierobežojumu atcelšanu starp Latviju, Igauniju un Lietuvu autotransportam, dzelzceļa, gaisa un jūras transportam un sadarbību šajā jomā Covid-19 krīzes laikā izpildi”**

Reaģējot uz Covid-19 pandēmijas izplatību pasaulē, visās Eiropas Savienības (turpmāk – ES) dalībvalstīs tika pieņemti epidemioloģiskās drošības pasākumi, tostarp ceļošanas ierobežojumi. Lai nodrošinātu pasažieru pārvadājumu atjaunošanu starp Baltijas valstīm un mazinātu Covid-19 krīzes radītos ierobežojumus personu pārrobežu kustībai, 2020. gada 14. maija Ministru kabineta (turpmāk – MK) sēdē (protokola Nr. 33, 11.§) tika atbalstīta Latvijas Republikas Ārlietu ministrijas, Igaunijas Republikas Ārlietu ministrijas un Lietuvas Republikas Ārlietu ministrijas saprašanās memoranda par ceļošanas ierobežojumu atcelšanu starp Latviju, Igauniju un Lietuvu autotransportam, dzelzceļa, gaisa un jūras transportam un sadarbību šajā jomā Covid-19 krīzes laikā (turpmāk - saprašanās memorands) noslēgšana. Saprašanās memorands stājās spēkā 2020. gada 15. maijā un tas būtiski atviegloja Baltijas valstu iedzīvotāju pārvietošanos Latvijas, Igaunijas un Lietuvas robežās Covid-19 krīzes sākotnējā posmā.

Vienlaikus 2020. gada 14. maija MK sēdes protokola Nr. 33, 11.§ 3. punkts nosaka Valsts robežsardzi par atbildīgo institūciju par saprašanās memoranda 1. punkta izpildi, t.i. veicināt Latvijas saziņas sistēmu izveidi vai esošo sistēmu izmantošanu, lai sadarbotos ar Igaunijas un Lietuvas atbildīgajām iestādēm nolūkā vākt, apstrādāt un nodot informāciju, kas apstiprina, ka persona zina par ieviestajiem Covid-19 ierobežošanas nosacījumiem, lai aizsargātos pret veselības pārrobežu apdraudējumu.

Lai gan Covid-19 izplatība joprojām nav pilnībā apturēta, situācija Covid-19 ierobežojošo pasākumu piemērošanā, tostarp attiecībā uz ceļošanas ierobežojumiem, ir mainījusies. 2020. gada maijā spēku ir zaudējuši Ministru kabineta 2020. gada 12. marta rīkojumā Nr. 103 “Par ārkārtējās situācijas izsludināšanu” noteiktie ceļošanas, pārvietošanās un pašizolācijas ierobežojumi. Tāpat 2021. gada 14. jūnijā tika pieņemta Eiropas Parlamenta un Padomes regula (ES) 2021/953 par ES digitālo Covid sertifikātu, kas, cita starpā, nosaka dalībvalstu pienākumus un tiesības attiecībā uz brīvas pārvietošanās ierobežojumiem, tādējādi aizvietojot saprašanās memorandā noteiktos pasākumus.

Ņemot vērā apstākļu maiņu, Valsts robežsardze ir pārtraukusi veikt pienākumus, kas noteikti saprašanās memoranda 1. punktā. Arī Lietuva un Igaunija šobrīd neīsteno saprašanās memorandā noteiktos uzdevumus, līdz ar to faktiski saprašanās memoranda darbība ir apturēta. Valsts robežsardzes noteikto pienākumu izpildes vajadzība var tikt pārskatīta, ja rastos šāda nepieciešamība. Tā kā epidemioloģiskās situācijas attīstība pašlaik nav paredzama, šobrīd netiek plānota sadarbības memoranda denonsēšana.

Iesniedzējs: ārlietu ministrs E.Rinkēvičs

Vīza: valsts sekretārs A. Pelšs

Ferruči, 67016381

alise.ferruci@mfa.gov.lv

Kadeģis, 67016327

Karlis.kadegis@mfa.gov.lv